  Руслан Нуриахметов Анжелика Тихонова корреспондент Ижкарын Удмурт йӧскалык театрын «Кин кызьы узырме, яке Ограбление по-удмуртски» удмурт кылын кинокомедилы тизер лэсьтӥзы. Ивортодэтъя «Удмуртия» агентстволэн корреспондентэз съёмкаосы вуылӥз но артистъёсын, режиссёрен вераськиз. Пьесаез театрысь артистъёс Максим Григорьев, Алексей Котков, Роман Болтачев, Иван Плотников, Даниил Вахрушев но Вадим Дмитриев дасязы. Асьсэос ик сценарий но дасязы, рольёсты но шудозы. Нырысь ик пьесазыя спектакль дасяны но соин гуртъёсы потаны ӧдъяло вал. Но малпанзы малпанэн ик кылиз. «Пӧртэм мугъёсын сэрен милям пуктэммы ӧз пӧрмы, малы ке шуоно котькудмы режиссёр кадь кариськыны турттӥм-а, мар-а, малы ке но соиз, таиз ӧз пӧрмы. Но табере луонлык кылдӥз кино снимать карыны, табере милям одӥг режиссёрмы луоз, кудзэ ми кылзомы но соя ваньзэ лэсьтомы одӥг кадь жанрен шуод-а мар-а, одӥг формаен» Алексей Котков, Шальтрамов участковойлэсь рользэ шудӥсь Кинокомедиез пуктонэн Карелиын вордӥськем но али Москваын улӥсь артист, дышетӥсь, режиссёр Дмитрий Могучев кивалтоз. Оператор луыса Москваысь ик Павел Смирнов ужалоз. Киносъёмкаос борды, ваньмыз пӧрмиз ке, туэ гужем басьтӥськозы. Нош али фильмлы тизер дасян бордын тыршизы. Сое Удмурт йӧскалык театрын лэсьтӥзы. «Та дыре милям вань пьесамы, кудзэ Алексей Котков гожтӥз. Со синмаськымон. Но кинолы сценарийлэн аслаз аспӧртэмлыкъёсыз вань, ми али со бордын ужаськом. Ӵапак тизер лэсьтэммыя, персонажъёсты но шонератӥськом, сценариез умойгес кариськом. Огъя вераса, ми али сыӵе умой точкаын, куке коридор сюбеганы ӧз на кутскы, куке ми со пала но, та пала но мыныны быгатӥськом» Дмитрий Могучев, режиссёр Дмитрий Могучев удмурт кылэз уг тоды ке но (ачиз карел выжыысь), съёмочной площадкаын шудӥсьёслэн мылкыдзыя, верамзыя ваньзэ валасько, шуэ. Со сяна, азьвыл Удмурт йӧскалык театрысь пиос солы пьесазэс ӟуч кылэ берыктыса но сётӥзы. Соин ик режиссёр материалэн рос-прос тодматскемын. Пусъём, Дмитрий Могучев понна удмурт кинокомедия бадӟым метръем кино лэсьтонын дебют луоз. Артист сямен со трос гинэ тодмо фильмъёсын но сериалъёсын пичигес рольёсты шудылӥз ини, вакчи метръем фильмъёс лэсьтылӥз, режиссёрлэн юрттӥсез луыса ужалляз. Но пусъе, со ӵектосъёс одӥгез но аслаз ӧй вал, соин ик таиз тужгес бадӟымез, валтӥсез луэ. «Милям учкисьёс понна кино лэсьтэммы потэ, кинопоказъёс ортчытъяммы, учкисьёсын вераськеммы. Огъя вераса, Удмуртиын  кино лэсьтон понна умой югдур кылдытэммы потэ. Та ӵектос бордын сяна, азьланяз мифология бордын, истори материалъёс, драма, мистика, пӧртэм жанръёс бордын ужаммы потэ. Ужпуммы – кино гинэ ӧвӧл, киностудия кылдытон, кудӥз рос-прос ужалоз но арлы быдэ выль ӵектосъёс поттаны быгатоз» Дмитрий Могучев, режиссёр Удмурт йӧскалык театрысь артист Максим Григорьев ужзы пӧрмоз шуыса оскемзэ вераз но фильмзы удмурт кинематографлы туж бадӟым вамыш лэсьтыны сётоз шуыса пусйиз. «Мон малпасько одно ик со пӧрмоз. Нош кызьы калык учкоз? Мон малпасько, калык учкоз шумпотыса. Малы ке шуоно со удмурт кылын. Ми сое лэсьтӥськом вань пуштӥрлыкмес шумпоттыса ужаса. <…> Мон малпасько, таӵе ужъёс, кудъёсыз лэсьтӥсько яратыса, сюлэммез поныса, соос калыклы яралозы» Максим Григорьев, Джимми лушкаськисьлэсь рользэ шудӥсь «Кин кызьы узырме, яке Ограбление по-удмуртски» кинокомедилэн тизерез матысь нуналъёсы потоз. Бӧрысь режиссёр но актеръёс бадӟым метръем кино лэсьтыны коньдон бичаны кутскозы, нош тизер малпанзэ возьматыны юрттоз. Ваньмыз малпамзыя пӧрмиз ке, съёмкаос борды туэ инвожое басьтӥськозы. Нош дась уженызы Выль ар котыр тодматыны быгатозы. Тодэ вайытом, кинокомедилы тизер лэсьтыны краудфандинг амалэн коньдон люказы. Тегъёс: кино Театр удмуртъёс Удмуртия Ижкар  